Ikt. szám:71455-2/2016

#### E L Ő T E R J E S Z T É S

### a Gazdasági és Városstratégiai Bizottság

**2016. szeptemberi 21-i ülésére**

***Tájékoztatás Szombathely Város területén a felszíni vizek elvezetésének lehetőségeiről és a vízelvezető árkok és védművek állapotáról***

Az elmúlt évek özönvízszerű esőzései megmutatták, hogy milyen csapadékvíz-elvezetési, vízrendezési hiányosságokkal rendelkezik a város a különböző területeken. Ezeken a városrészekben szükségessé vált a vízrendezési feladatok sürgető elvégzése és a hozzájuk szükséges tervezési folyamatok azonnali elindítása.

A város fejlődése és a sorozatos vízkártételek, szükségessé tették a településen keresztül folyó vízfolyások kiépítését, valamint a kapcsolódó belterületi csapadékvíz csatornahálózat megvalósítását. A mindenkori igények kielégítését biztosító vízkár-elhárítási – vízrendezési munkák jelenős része az elmúlt évszázad második felében valósultak meg.

Napjainkban a művek felújítását, rendszeres karbantartását kell elvégezni elsősorban, de egyúttal szükséges előre nézni, meghatározva a távlati fejlesztésekhez kapcsolódó, illetve annak feltételeit biztosító magasabb szintű vízkár-elhárítási – vízrendezési feladatokat. A művek meglévő állapotáról elmondhatjuk, hogy a fenntartási munkák rendszeres elvégzésével a mértékadó hidraulikai igényeket kielégítik. Ez a pozitív kép azonban csak a burkolt és már rendezett meder- árokszakaszokra érvényes. Szombathely teljes területére átfogó üzemeltetési terv és tanulmányterv, csapadékvíz elvezetésre 1986-ban készült. A Keleti városrész (Szombathely-Nagykanizsa vasútvonaltól K-re) csapadékvíz elvezetésének tanulmányterve 2005. évben, a Nyugati városrész (Perinttől nyugatra) csapadékvíz elvezetésének állapotfelmérése és tanulmányterve 2008. évben készült. Ezen tanulmánytervekben szereplő koncepciókat véleményezésre benyújtottuk a vízügyi hatósághoz.

**Felszíni vízelvezetés:**

Az Önkormányzati tulajdonban lévő csapadékvíz-elvezető árkok, cca 30%-a újbóli kiépítésre szorul, míg a további árkok döntő része felújítást igényel. A felújításra és újbóli kiépítésre kerülő árokrendszerek kivitelezése vagyonvédelmi szempontból szükséges. A meglévő árkok védelmi képessége leromlott, a feliszapolódott, eltömődött árkok külvizek összefogására és elvezetésére csak korlátozottan alkalmasak. Felújításukat, tovább fejlesztésüket el kell végezni. A felszíni csapadékvizek összegyűjtése és befogadóba vezetése általában megoldottnak tekinthető. Vannak azonban olyan városrészek, mint Gyöngyöshermán, Szentkirály, Olad, Kámon, Herény, Zanati városrész, Éhen Gyula lakóterület, Ipartelep városrész, Kisz lakótelep, Százhold városrész, Újperint városrész, Petőfi telep, ahol a csapadékviz elvezetését komplexen kezelve lehet és kell megoldani. A város területén belvizek megjelenése nem jellemző, a város árvízvédelme a Lukácsházi tározó megépítésével nagy részben megoldódott, a Dozmat térségében tervezett árvízcsúcs csökkentő tározó megépítéséig az Aranypatakon számolni kell Olad térségében kisebb elöntésekkel.

A Sorok-Perint bal partján Szombathely város É-i részén az 1965-ös árvíz után létesült védtöltés. A védvonalon azóta jelentősebb beavatkozást nem terveztek, kisebb szakaszokon a magasparton és földutakon kisebb feltöltések történtek. A védtöltés állapot felvételi tervét 2000. évben készíttette el az Önkormányzat. Az állapotfelvétel alapján megállapítható, hogy a töltés elfogadható állapotú, a töltésen járművek nem közlekednek, gyalogos és kerékpáros közlekedés van rajta. Kisebb taposási és minimális süllyedési károk tapasztalhatók, mértékük csekély, beavatkozást nem igényel. A védvonalon több helyen csatlakozik a Sorok-Perint patakba belterületi csapadékvizeket szállító árok zsilipeken keresztül, valamint zárt csapadékcsatornák egy része zsilippel, csappantyúval ellátott, többségük elzárási lehetőség nélkül. A felhagyott rohonci vasúti töltéstől É-i irányba lévő bal parti védvonalon található 5 db egyaknás csőzsilip, csavarorsós felhúzó szerkezettel, állapotuk jó. Legutóbb 2008. évben került felújításra 3 db csőzsilip. A védtöltés rendszeres évenkénti felülvizsgálata a Nyugat-dunántúli Vízügyi Igazgatóság munkatársainak bevonásával évente megtörténtik.

**Zárt, elválasztó rendszerű csapadékcsatorna:**

A csapadékcsatorna-hálózat rendszer mai állapotában igen változatos formát képvisel. Méreteiben, anyagminőségében, avultságában magán viseli a különböző korok építési kultúráját is. A hálózat döntő mértékben beton, illetve vasbeton anyagú, az újabb építések műanyag csőből készültek. A csapadékcsatorna rendszer időszakos működésű, esőzések idején a vízgyűjtő területekről bemosódik a homok, szilárd hulladékok, falevelek, stb. melyek a csatornában lerakódnak. Ezért a hordaléktól való mentesítését, tisztítását, magasnyomású berendezéssel rendszeresen végeztetjük. A közművek közül a csapadékcsatorna rendszer sajátossága, hogy károsodása sok esetben nem vehető észre, helyreállításuk ezért elmarad, mivel nem okoz azonnali üzemzavart. Videofelvételek, melyek a csatorna jelenlegi állapotát, avultságát teszik láthatóvá, és információs alapot jelentene a rekonstrukciós tervezéshez, minimális mértékben állnak rendelkezésre. A csatornahálózatok nagy része út alá épült, melyek közül több igen forgalmas útszakaszra esik. A régebben épült csatornaszakaszok a dinamikus hatásokat nehezebben viselik, több helyen jelentős károkat szenvedtek. Ezek többnyire csak feltételezések, - az aknák állapotából és a tisztítás alkalmával szerzett vizuális vizsgálattal lehet erre következtetni - mert kamerázások, statikai vizsgálatok nem állnak rendelkezésre. A csapadékvíz elvezető rendszer felújítása, ill. annak megkezdése azért is szükséges, mivel életkora ~ 50%-ban több mint 50 év. Az elmúlt 50 évben megváltoztak a terhelési viszonyok, több csatorna a feltételezések szerint hosszában végighasadt, ill. töredezett. A Derkovits, a Joskar-Ola, Oladi, Minerva, Stromfeld lakótelepek csapadékvízelvezetését zárt csapadékcsatorna biztosítja.

**Egyesített rendszerű csatorna:**

Az egyesített rendszerű csatorna a VASIVÍZ ZRt. kezelésében van. Hidrológiai és hidraulikai méretezése nagy biztonsággal, a 2 éves gyakoriságú csapadékintenzítás figyelembe vételével történt. A VASIVÍZ ZRt tájékoztatása alapján az egyesített rendszeren csapadékvíz elvezetési kapacitási probléma nem jelentkezik. Az egyesített csatorna hálózat elégséges kapacitása mellett is jelentkezhetnek vízelvezetési hiányosságok elsősorban a víznyelők, és a víznyelők bekötésének eltömődése miatt, illetve az utak szintjének emelése miatt, mert így eltűntek a kiemelt szegélyek, a csapadék nem a víznyelőkbe folyik. Az egyesített rendszerű csatornák állapota a szennyvízben nagy mértékben megtalálható korróziv anyagok miatt gyorsabban leromlik mint a tisztán csapadékvizet szállító csatornák.

**Jelentősebb beavatkozást igénylő területrészek:**

A tanulmánytervek, állapotfelmérések és a tapasztalatok alapján a legsürgősebb beavatkozást igénylő területrészek a következők:

- Ernuszt K. utcától északra, vízjogi létesítési engedély rendelkezésre áll.

- Kárpáti K. Árpád u. Homok u. környéke

- Zanat új lakóterület

- Gyöngyöshermán városrész

- Erdei Iskola- Középhegyi u. – Nárai u., vízjogi létesítési engedély rendelkezésre áll.

- Jáki-Alsóhegyi-Brenner közötti terület

- Petőfi telep

- Százhold városrész

- Joskar-Ola ltp. zárt rendszer teljes körű tisztítása

- Kámon – Herény városrész

Kérem Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. szeptember „ „**

 /: Illés Károly :/

**Határozati javaslat**

… /2016. (IX.21.) GVB. számú határozat

A Gazdasági és Városstratégiai Bizottság a város csapadékvíz elvezető rendszereinek állapotáról szóló tájékoztatást megtárgyalta és azt elfogadja.

Felelős: Lendvai Ferenc, a bizottság elnöke

 (a végrehajtásért: Lakézi Gábor, a Városüzemeltetési Osztály vezetője)

Határidő: azonnal